Navorsing toon Afrikaanses kry meer babasArgieffoto ŉ Geboortegolf het die Afrikaanse gemeenskap getref – bruin en wit Afrikaanssprekendes kry weer meer kinders. Dít is een van die meer opspraakwekkende bevindings van die 2011-sensus en dit word bevestig deur ŉ demografieverslag van die Solidariteit Navorsingsinstituut (SNI) wat eersdaags uitgereik gaan word. Volgens Connie Mulder, hoof van die SNI, is daar primêr gebruik gemaak van die sensus se statistieke, maar sekondêre bronne is gebruik om die tendens van die 2011-sensus te bevestig. Doopsyfers is onder meer van kerke aangevra om te bepaal of daar meer kinders gedoop word. “Alhoewel kerklidmaatskap aan die afneem is, het die dope per lidmaat-verhouding net so voor 2011 gestabiliseer en het dit selfs effe toegeneem. Dit beteken eenvoudig dat daar meer dope per lidmaat was wat die breër tendens van meer kinders in die Afrikaanse en Afrikanergemeenskap onderskryf,” het Mulder gesê. Hy wys daarop dat hierdie “babaploffing-kinders” teen vanjaar (2018) skoolgaande ouderdom sou bereik het. “Ons was verras deur die tendens, maar ŉ mens kon dit in praktyk begin sien aan die nuwe kleuterskole wat in Afrikaanse woonbuurte te voorskyn kom en Afrikaanse laerskole wat vol is. Binne die volgende tien jaar gaan hierdie kinders hoërskole en universiteite benodig. Dit maak die vyandigheid van die regering teenoor Afrikaanse onderrig ŉ nog groter probleem wat beslis tot op tersiêre vlak hanteer sal moet word,” het dr. Dirk Hermann, bestuurshoof van die Solidariteit Beweging, gesê. Om die uitdaging van Afrikaanse onderwys in die toekoms die hoof te bied, het die Solidariteit Beweging ook aangekondig dat sy Skoleondersteuningsentrum (SOS) ŉ omvattende plan vir Afrikaanse onderwys gaan ontwikkel. Dit gaan gedoen word in vennootskap met onder meer die Afrikaanse Onderwysnetwerk (AON). “Meer Afrikaanse kinders beteken ons geslag sal meer positief moet dink en te werk moet gaan wat die toekoms betref. Dit sal verraad wees teenoor kinders wat nog in kleuterskole speel as ons hoop vir die toekoms verloor. Hierdie getalle wys dat hopeloosheid nie ŉ opsie is nie,” sê Hermann. “Hierdie kinders gaan skole, universiteite en ŉ veilige omgewing benodig. Dit is duidelik dat die openbare sektor nie in staat gaan wees om vir hierdie kinders ŉ onderwysaanbod te bied nie.” Hy beklemtoon dat dié statistieke wys dat die gemeenskap veel meer verantwoordelikheid aan die dag sal moet lê. “Die Solidariteit Beweging gaan aktief werk om ŉ behoorlike wêreldklas- Afrikaanse onderwysoplossing vanaf kleuterskoolvlak tot op universiteitvlak te bied. Ons kan nie meer kinders hê en nie aan ŉ toekoms vir hulle werk nie. Ons geslag se taak is om ŉ toekoms te help bou waarin hierdie kinders vry, veilig en voorspoedig kan wees,” het Hermann gesê. Volgens Mulder is hierdie bevinding slegs een van die bevindings in die SNI se demografieverslag. Hierdie verslag fokus primêr op die getal Afrikaanssprekers en Afrikaners wat in Suid-Afrika is en in die komende dekades gaan wees. Die verslag word Woensdag uitgereik.